[pic] | KOMISIJA EVROPSKIH SKUPNOSTI |

Bruselj, 10.03.2006

COM(2006) 106 konč.

SPOROČILO KOMISIJE SVETU IN EVROPSKEMU PARLAMENTU

Preverjanje uporabe Direktive o enostavni tlačni posodi (87/404/EGS) v zvezi z Direktivo o tlačni opremi (97/23/ES)

KAZALO

Povzetek 3

1. UVOD 3

Ozadje 3

Metoda preverjanja 4

2. PREVERJANJE UPORABE DIREKTIVE O ENOSTAVNI TLAČNI POSODI V ZVEZI Z DIREKTIVO O TLAČNI OPREMI 4

Splošne pripombe 4

Sklopi 5

Problemi pri proizvodnji enostavne tlačne posode 5

Standardizacija 6

Izjeme iz Direktive o tlačni opremi 6

Posebne določbe za enostavno tlačno posodo v združeni direktivi 7

Breme upravnega dela 7

Vidik konkurenčnosti 8

3. ZAKLJUČKI 8

SPOROČILO KOMISIJE SVETU IN EVROPSKEMU PARLAMENTU

Preverjanje uporabe Direktive o enostavni tlačni posodi (87/404/EGS) v zvezi z Direktivo o tlačni opremi (97/23/ES)

Povzetek

Direktiva 97/23/ES o tlačni opremi vsebuje poziv Komisiji k izvedbi preverjanja uporabe Direktive 87/404/EGS o enostavni tlačni posodi, da preveri potrebo po vključitvi te direktive v Direktivo o tlačni opremi.

Sedanje sporočilo, ki temelji na obširnem posvetovanju pristojnih nacionalnih organov in zainteresiranih skupin, to zahtevo izvaja.

Pristojni nacionalni organi, odgovorni za izvajanje obeh direktiv, in zainteresirane skupine menijo, da obe direktivi zelo dobro delujeta, in niso za združitev Direktive o enostavni tlačni posodi z Direktivo o tlačni opremi. Zlasti razmisleki, povezani s tehnično in varnostno naravo, podrobno pojasnjeni spodaj, govorijo v prid ohranitvi dveh ločenih direktiv.

Na podlagi tega Komisija sklepa, da obstaja tehten dokaz za ohranitev dveh ločenih direktiv, tj. Direktive o enostavni tlačni posodi in Direktive o tlačni opremi.

Vendar to ne izključuje prihodnje pobude v okviru preverjanja Direktive o tlačni opremi in na podlagi splošnega preverjanja novega pristopa, ki lahko privede do združitve v eno samo besedilo.

1. UVOD

Ozadje

Enostavne tlačne posode[1] so zajete v Direktivi 87/404/EGS, sprejeti junija 1987, prvi direktivi v okviru tako imenovanega novega pristopa. Zajema le majhen del kategorij izdelkov, ki predstavljajo tveganje zaradi tlaka. Samo leta 1997 sta Svet in Parlament sprejela splošno Direktivo o tlačni opremi (97/23/ES), ki zajema široko področje od tlačne kuhalne posode do vseh kemičnih naprav. Ta direktiva vsebuje poziv Komisiji (uvodna izjava 11) k izvedbi preverjanja uporabe Direktive o enostavni tlačni posodi, da preveri potrebo po vključitvi te direktive v Direktivo o tlačni opremi.

To sporočilo predstavlja tudi stališče Komisije o resoluciji konkurenčnosti Sveta[2], ki opredeljuje morebitno vključitev Direktive o enostavni tlačni posodi v Direktivo o tlačni opremi kot eno od prednostnih nalog Sveta za poenostavitev zakonodaje.

Metoda preverjanja

To sporočilo temelji na vrsti posvetovanj pristojnih nacionalnih organov in zainteresiranih skupin, ki jih je mogoče povzeti, kakor sledi:

- Glavno izhodišče za posvetovanje s pristojnimi nacionalnimi organi in zainteresiranimi skupinami je bila delovna skupina Tlak, ki so jo organizirale službe Komisije, ki od leta 2003 obravnavajo to vprašanje.

- Da bi zagotovila čim širši pogled, je Komisija organizirala internetno posvetovanje z namenom zbrati stališča zainteresiranih skupin in predloge evropskega sektorja za tlak. To posvetovanje je bilo objavljeno preko različnih medijev in je bilo na voljo na internetu od začetka oktobra 2004 do konca januarja 2005. Prispelo je precej pripomb[3].

- Povzetek in podrobno analizo odgovorov ob javnih anketah, skupaj s preliminarnimi zaključki, je aprila 2005 pregledala delovna skupina Tlak.

- Pristojni nacionalni organi so bili pozvani, da preučijo obravnavana vprašanja do konca maja 2005, da lahko podajo pripombe glede vseh vidikov, ki jih je še treba pregledati.

2. PREVERJANJE UPORABE DIREKTIVE O ENOSTAVNI TLAČNI POSODI V ZVEZI Z DIREKTIVO O TLAČNI OPREMI

Splošne pripombe

Direktiva o enostavni tlačni posodi in Direktiva o tlačni opremi se razlikujeta v zasnovi, predstavitvi in podrobni vsebini. Vendar sta obe del novega pristopa, čeprav Direktiva o enostavni tlačni posodi vsebuje različne elemente starega pristopa. Obe, Direktiva o enostavni tlačni posodi in Direktiva o tlačni opremi, vsebujeta elemente razvrščanja, identitete in označevanja, predpise, nadzor ter tehnične zahteve.

Združitev obeh Direktiv ne bi pomenila, da bi nove kategorije izdelkov urejala zakonodaja, ki jo zdaj zajemata dve ločeni Direktivi, ali obratno, da bi se trenutno zajeti izdelki izključili.

Ker je Direktiva o enostavni tlačni posodi ena prvih direktiv, sprejetih na podlagi novega pristopa, je o njenem delovanju na voljo veliko izkušenj. Na drugi strani je Direktiva o tlačni opremi razmeroma nova in zelo zapletena. Njeno izvajanje še vedno povzroča težave, iz tržnega nadzora pa je malo zbranih izkušenj in povratnih informacij. Ti elementi so ključni, saj združitev obeh Direktiv ne bi pomenila zgolj preprostega urejanja zakonodaje, ampak bi morala temeljiti na tehtnih premislekih.

Glavni parametri, kot so se pokazali med postopkom preverjanja, v zvezi z dodano vrednostjo ob združitvi, so se zdeli tehnični ali varnostni problemi pri enostavni tlačni posodi ali izdelkih, ki vsebujejo takšno posodo, bolj ali manj znatno zmanjšanje bremena upravnega dela na evropski in nacionalni ravni ter gospodarski vidiki, npr. izboljšanje konkurenčnosti evropske industrije.

V oceni je treba upoštevati mnenja pristojnih nacionalnih organov, odgovornih za izvajanje obeh direktiv, in zainteresiranih skupin, ki menijo, da obe Direktivi zelo dobro delujeta iz vidika zahtevane in obstoječe pravno-upravne infrastrukture in mehanizmov izvajanja.

Javna anketa je pokazala, da je prepričljiva večina vprašanih proti združitvi Direktive o enostavni tlačni posodi z Direktivo o tlačni opremi. Tisti, ki so se opredelili za združitev dveh direktiv, svojega stališča niso podpri s tehtnimi razlogi.

Zlasti razmislek, povezan s tehnično in varnostno naravo, je govoril v prid mnenju pristojnih organov in zainteresiranih skupin proti združitvi obeh Direktiv. Na novo se lahko razporedijo pod naslednjimi naslovi:

Sklopi

Direktiva o tlačni opremi zahteva celostno oceno skladnosti za „sklope“, tj. „več kosov tlačne opreme, ki jih sestavi proizvajalec, da tvorijo povezano in funkcionalno celoto“. Zlasti je treba oceniti „povezavo različnih sestavnih delov in zaščito sklopa pred preseganjem dopustnih dovoljenih meja“ (npr. največji možni tlak). Direktiva o enostavni tlačni posodi ureja zgolj varnost enostavne tlačne posode; v Direktivi ni zahtev glede varnostnih naprav ali ustrezne vključitve enostavne tlačne posode v kompresijski sistem.

Nekateri odgovori, prejeti med internetnim posvetovanjem, so potrdili, da je pomanjkanje takšnih zahtev v Direktivi o enostavni tlačni opremi potencialno nevarno. Drugi so menili, da bi bila združitev dveh direktiv nepotrebno zahtevna, saj bi bilo treba za številne dodatne pripomočke (večinoma kompresijsko opremo) naenkrat celostno oceniti skladnost njihovega delovanja kot sklopi.

Iz tega razloga so bili pristojni nacionalni organi posebej naprošeni, naj poročajo o posebnih varnostnih problemih, ki so se v zvezi z vgradnjo in zaščitnimi napravami sklopov, ki zajemajo enostavno tlačno posodo, pojavljali v preteklosti. Še zlasti so bili naprošeni, naj navedejo, ali obstaja potreba po uvedbi koncepta sklopa za enostavno tlačno posodo. Vendar glede vidikov sklopov enostavne tlačne posode niso bile javljene nikakršne z varnostjo povezane težave, ki bi nakazovale potrebnost zakonske ureditve teh vidikov.

Zato se meni, da uvedba koncepta sklopa v Direktivo o enostavni tlačni ni pomembna za varnostno raven sklopov, ki zajemajo enostavno tlačno posodo.

Problemi pri proizvodnji enostavne tlačne posode

Tržni nadzor držav članic in poročila industrijskih združenj kažejo na možnost proizvodnih napak pri izdelavi „majhne“ enostavne tlačne posode, ki je običajno razmeroma poceni potrošniški izdelek, dan na evropski trg, kar lahko v nekaterih primerih močno ogroža varnost. Posebna pozornost je bila zato namenjena stališču pristojnih nacionalnih organov, ali bo združitev dveh direktiv v pomoč tržnemu nadzoru. Pristojni organi so bili tudi naprošeni, naj predložijo svojo oceno o tem, ali bo sodelovanje priglašenih organov po Direktivi o tlačni opremi pozitivno vplivalo na varnost enostavne tlačne posode. Pravzaprav je posoda v skladu z Direktivo o enostavni tlačni posodi, kot posebna glavna kategorija, predmet preverjanja priglašenih organov, medtem ko bi bila po Direktivi o tlačni opremi praviloma razvrščena v nizko kategorijo, ki je predmet manj strogih preverjanj priglašenih organov.

Povratne informacije kažejo, da varnostni problemi, ugotovljeni v zvezi z enostavno tlačno posodo, niso posledica pomanjkljivosti Direktive o enostavni tlačni posodi. Razmeroma neposredne tehnične zahteve Direktive o enostavni tlačni posodi zagotavljajo ustrezne varnostne meje in zanesljivo raven varnosti za enostavno tlačno posodo. Zaradi vključitve Direktive o enostavni tlačni posodi v Direktivo o tlačni opremi se varnost te skupine izdelkov ne bi povečala, zlasti ker je Direktiva o tlačni opremi manj specifična kot Direktiva o enostavni tlačni posodi (npr. glede konkretnih fizičnih lastnostih posode, debeline sten, varjenja itd.). Zlasti ob proizvodnji v okviru gospodarstev v razvoju zunaj Evrope, kjer so glavni dobavitelji poceni, manjših enostavnih tlačnih posod, bi takšna sprememba lahko otežila natančno uporabo evropskih zahtev.

Vendar anketa jasno kaže, da je treba dati večji poudarek boljšemu izvajanju sedanje Direktive o enostavni tlačni posodi in zlasti bolj usklajenemu tržnemu nadzoru držav članic.

Standardizacija

Združitev Direktive o enostavni tlačni posodi in Direktive o tlačni opremi lahko vpliva na standarde, usklajene po Direktivi o enostavni tlačni posodi, saj bi morali biti objavljeni v skladu z Direktivo o tlačni opremi.

Glavni proizvodni standard za enostavno tlačno posodo je EN 286 serija (deli 1 do 4). Poleg tega so v Direktivi o enostavni tlačni posodi usklajeni tudi številni drugi standardi o postopkih ter kvalifikacijah za varjenje in preskušanje[4].

Do sedaj niso bili uvedeni niti uradni ugovori niti varnostne klavzule, ki bi nakazovali na morebitne pomanjkljivosti usklajenih standardov iz Direktive o enostavni tlačni posodi.

Medtem ko se morda na prvi pogled zdi, da bi bila ob združitvi dveh direktiv standardizacija poenostavljena, ker bi bilo treba razviti usklajene standarde za samo eno direktivo, je treba kljub temu opozoriti, da je enostavna tlačna posoda precej dobro opredeljena kategorija izdelkov, ki zahteva razvoj posebnih standardov ne glede na to, ali zanje velja posebna direktiva ali ne. Ob prenosu v združeno direktivo bi bilo treba spremeniti tudi vse usklajene standarde, razvite v okviru Direktive o enostavni tlačni opremi, ki se osredotoča na serijo EN 286.

Analiza standardov, povezanih z Direktivo o enostavni tlačni posodi, kaže, da bi razveljavitev te direktive pomenila tri ali štiri leta dela za izvedbo potrebnih preoblikovanj, pretežno EN 286, zato da bi jih lahko objavili kot usklajene standarde v okviru Direktive o tlačni opremi. Proizvajalci bi morali uporabljati bolj zapletene standarde (npr. EN 13445), preden bi bile na voljo preoblikovane serije standardov za enostavno tlačno posodo. Zaradi pomanjkanja sredstev je med prehodnim obdobjem mogoče pričakovati tudi vpliv na drugo standardizacijo.

Izjeme iz Direktive o tlačni opremi

Direktiva o tlačni opremi v bistvu velja za vso tlačno opremo in sklope, katerih največji dovoljeni tlak presega 0,5 bara. To pomeni izjemno široko področje, v katerem so zajeti tlačna kuhalna posoda, vse kemične naprave ali grelniki za elektrarne. Za to široko področje je značilna vrsta izjem kategorij izdelkov, ki bi jih sicer zajemala direktiva (npr. ladje, rakete, zrakoplovi, steklenice za pijače z dodanim ogljikovim dioksidom, izdelki, ki jih ureja bolj specifična zakonodaja, kot so medicinski pripomočki, pršilniki aerosolov, oprema za delovanje vozil in enostavne tlačne posode).

Ob združitvi dveh Direktiv bi bilo treba sedanje izjeme s področja Direktive o tlačni opremi, ki v Direktivi o enostavni tlačni opremi ne obstajajo, npr. oprema za delovanje vozil, skrbno proučiti in morda popraviti, da bi za enostavno tlačno posodo, ki jo zdaj zajema Direktiva o enostavni tlačni posodi, še naprej veljale zakonske zahteve o tveganju zaradi tlaka. Najverjetnejši način za rešitev problema bi bila uvedba „izjem iz izjem“, zato da bi ustrezno omejili področje sedanjih izjem iz Direktive o tlačni opremi.

Odzivi na posvetovanje in pripombe pristojnih nacionalnih organov dokazujejo, da bi bilo treba proučiti izjeme iz Direktive o tlačni opremi za vsak posamezen primer. Ob tem so zainteresirane skupine zaprosile, naj se opravi posebna analiza stroškov in koristi.

Iz teh razlogov Komisija ob upoštevanju izjem iz Direktive o tlačni opremi meni, da bi bilo bolje, da ostaneta dve direktivi ločeni.

Posebne določbe za enostavno tlačno posodo v združeni direktivi

Trenutno Direktiva o tlačni opremi ne upošteva števila (proizvodnja posameznih izdelkov v primerjavi s serijsko proizvodnjo) ali uporabe (potrošnik v primerjavi s stroko) opreme, izdelane za določanje postopka ocene skladnosti, ki ga je treba uporabiti. Predvideva pa posebne določbe za zagotovitev strožje ocene skladnosti za nekatere izdelke, kot so gasilni aparati, tlačna kuhalna posoda ali steklenice za dihalne aparate, ki se ponavadi proizvajajo v velikih serijah. Na drugi strani Direktiva o enostavni tlačni posodi velja le za serijsko proizvedeno enostavno tlačno posodo.

Med postopkom posvetovanja je bilo predlagano, da je treba ob združitvi obeh direktiv uvesti posebne določbe za enostavno serijsko proizvedeno tlačno opremo, npr. uvrstitev enostavne tlačne posode v najnižjo kategorijo Direktive o tlačni opremi[5], ne glede na njene dejanske dimenzije.

Vendar vprašanje morebitne uvedbe splošnih posebnih določb za serijske izdelke ne zadeva le enostavne tlačne posode, zato bi ga bilo bolje obravnavati ob splošni spremembi Direktive o tlačni opremi na ustrezni stopnji.

Breme upravnega dela

V zvezi z morebitnimi upravnimi prednostmi, ki bi nastale ob izbiri združitve, med postopkom preverjanja niso bili ugotovljeni tehtni dokazi v podporo tej možnosti. Združitev dveh direktiv v kombinaciji s poznejšim prenosom in izvajanjem ene same združene direktive bi od Komisije, držav članic in drugih zainteresiranih skupin zahtevala precejšen enkraten upravni napor ob sodelovanju dodatnih virov, ne da bi bile ob tem ugotovljene kakršne koli opazne koristi.

Industrija je izrazila resno zaskrbljenost o učinku izbire združitve dveh direktiv in navedla, da sprememba sedanjega stanja ne bi pomenila prednosti. Verjame, da bi združitev pomenila le dodatno delo za proizvajalce, ne da bi to kakor koli koristilo varnosti. Tako se na primer predvideva celostno preverjanje bistvenih zahtev, ki morajo veljati za enostavno tlačno posodo, ustrezne spremembe tehnične dokumentacije, napisnih ploščic proizvajalcev, preskusov in sprememba v načrtih ocene skladnosti, ki bi povzročila naraščanje števila birokratskih postopkov in nastalih stroškov. Industrija poudarja, da prečiščenje zakonodaje avtomatično ne vodi v resnično poenostavitev upravnih postopkov, ampak ima lahko povsem nasproten učinek.

Vidik konkurenčnosti

Ker Direktiva o enostavni tlačni posodi velja le za posodo za shranjevanje zraka ali dušika, imajo proizvajalci realno možnost, da upoštevajo določbe Direktive o tlačni opremi, ob opredelitvi predvidenega namena tlačne posode širše, kot je to določeno z Direktivo o enostavni tlačni posodi, ne da bi morali nujno preoblikovati posodo. Ker takšnih primerov na trgu ni veliko, se zdi verjetno, da proizvajalci v večini primerov menijo, da je ravnanje v skladu z Direktivo o enostavni tlačni posodi bolj gospodarno kot ravnanje v skladu z Direktivo o tlačni opremi. Združitev dveh direktiv bi z izključitvijo ene od dveh možnosti ravnanja v skladu z zakonskimi zahtevami omejila izbiro proizvajalcev.

Poleg tega je po mnenju industrije ravnanje v skladu z Direktivo o enostavni tlačni posodi zelo priznano zunaj Evrope kot znak kakovosti. Torej bi lahko vsaka sprememba negativno vplivala na mednarodno sprejetost evropske enostavne tlačne posode in na konkurenčnost evropske industrije.

Proizvajalci v EU so tudi poudarili, da bi združitev dveh direktiv povzročila kratkotrajne prilagoditvene težave, povečala upravno breme za industrijo ter s povečanjem zapletenosti postopkov ocene skladnosti povzročila višje stroške.

Nazadnje pa bi združitev obeh direktiv po mnenju proizvajalcev v določenem prehodnem obdobju povzročila negotov položaj proizvajalcev enostavne tlačne posode.

3. ZAKLJUČKI

Komisija sklepa, da za možnost združitve ni jasnih utemeljitev. To stališče podpira velika večina zainteresiranih skupin in pristojnih nacionalnih organov.

Združitev ne bi bila le vaja „izreži in prilepi“, ampak temeljito preverjanje, ki po mnenju Komisije, večine pristojnih nacionalnih organov in proizvajalcev ne bi predstavljalo poenostavitve zakonodaje. Ravno nasprotno, predlagana združitev obeh direktiv bi lahko povzročila težave in vsaj začasna upravna bremena, kar bi od zainteresiranih skupin zahtevalo prilagoditve.

Vendar to ne izključuje prihodnje pobude, zlasti v okviru preverjanja Direktive o tlačni opremi, ko bo zbranih dovolj izkušenj z izvajanjem, in na podlagi splošnega preverjanja novega pristopa. Takšna pobuda lahko vključuje združitev Direktive o enostavni tlačni posodi in Direktive o tlačni opremi v eno samo besedilo, čeprav je treba posebne določbe, ki odražajo značilnosti obeh sektorjev za tlak, ohraniti nespremenjene.

[1] Direktiva o enostavni tlačni posodi velja za serijsko izdelano enostavno tlačno posodo. Za namen te direktive pomeni „enostavna tlačna posoda“ kakršno koli varjeno posodo za shranjevanje zraka ali dušika, obremenjeno z notranjim manometrskim tlakom nad 0,5 bara, in ni predvidena za segrevanje z neposrednim plamenom (kurjenje).

[2] Prednostne naloge Sveta za poenostavitev zakonodaje Skupnosti, sprejete 25. novembra 2004

[3] Povzetek pripomb je objavljen na spletni strani: http://europa.eu.int/comm/enterprise/pressure_equipment/index_en.htm

[4] Uradni list Evropske unije trenutno objavlja 12 sklicev na standarde iz Direktive o enostavni tlačni posodi. Najpomembnejši je serija EN 286. Več informacij:http://europa.eu.int/comm/enterprise/newapproach/standardization/harmstds/reflist/spvessel.html

[5] Za vsako kategorijo tlačne opreme obstaja ustrezen postopek ali izbira med različnimi enako strogimi postopki za oceno skladnosti z osnovnimi zahtevami Direktive o tlačni opremi.